ଭୁବନେଶ୍ୱର : ଗାନ୍ଧୀ ଜୟନ୍ତୀରୁ ରାଜ୍ୟରେ ଲାଗୁ ହେବାକୁ ଥିବା ପ୍ଲାଷ୍ଟିକ୍ ଏବଂ ପଲିଥିନ୍ କଟକଣା ପୂର୍ବରୁ ଆସିବ ନିୟମ। ସେପ୍ଟେମ୍ବର ୧୫ ସୁଦ୍ଧା ଏହି ନୂଆ ନିୟମ ଲାଗୁ ହେବ। ଏ ନେଇ ଲୋକଙ୍କୁ ସଚେତନ କରାଯିବ ଏବଂ ଆପତ୍ତି, ଅଭିଯୋଗ ଓ ପ୍ରସ୍ତାବ ଗ୍ରହଣ କରାଯିବ। ଖାଲି ସେତିକି ନୁହେଁ, ଟଙ୍କା ଦେଇ ଲୋକଙ୍କ ଠାରୁ ବ୍ୟବହୃତ କ୍ଷୀର ଜରି ଏବଂ ପ୍ଲାଷ୍ଟିକ୍ ବୋତଲ୍ ସଂଗ୍ରହ କରାଯିବ।
କ୍ଷୀର ଆସୁଥିବା ପଲିଥିନ୍ ପ୍ୟାକେଟ୍ ହେଉ କିମ୍ବା ପ୍ଲାଷ୍ଟିକ୍ ପାଣି ବୋତଲ। ବାହାରେ ନଫୋପାଡ଼ି ସାଇତି ରଖନ୍ତୁ। କାରଣ ଏସବୁ ବ୍ୟବହୃତ ପ୍ଲାଷ୍ଟିକ୍ ଓ ପଲିଥିନ୍ ବଦଳରେ ଆପଣଙ୍କୁ ମିଳିବ ଟଙ୍କା। ପାଖକୁ ଏଜେଣ୍ଟ ଆସି, ଟଙ୍କା ପୈଠ କରି ନେଇଯିବେ। ରାଜ୍ୟରେ ପ୍ଲାଷ୍ଟିକ୍ ବ୍ୟାନ୍ ନିଷ୍ପତ୍ତି କ୍ରମରେ ଏଭଳି ପଦକ୍ଷେପ ନେବାକୁ ଯାଉଛନ୍ତି ରାଜ୍ୟ ସରକାର ।
ସଚିବାଳୟରେ ଅନୁଷ୍ଠିତ ବୈଠକରେ ଏଭଳି ନିଷ୍ପତ୍ତି ହୋଇଛି। ପ୍ଲାଷ୍ଟିକ୍ ନିଷେଧ ପାଇଁ ଅଗଷ୍ଟ ଶେଷ ସୁଦ୍ଧା ପ୍ରକାଶ ପାଇବ ନୂଆ ନିୟମର ରୂପରେଖ । ଏହାର ୧୫ ଦିନ ମଧ୍ୟରେ ଜନସାଧାରଣଙ୍କ ଠାରୁ ଆପତ୍ତି, ଅଭିଯୋଗ ଏବଂ ପ୍ରସ୍ତାବ ଆହ୍ୱାନ କରାଯିବ। ସେପ୍ଟେମ୍ବର ୧୫ ସୁଦ୍ଧା ପ୍ଲାଷ୍ଟିକ୍ କଟକଣା ନେଇ ନୂଆ ନିୟମ ଆସିବ। ଆଉ ଅକ୍ଟୋବର ୨ରୁ ପ୍ଲାଷ୍ଟିକ୍ ତଥା ପଲିଥିନ୍ ବ୍ୟବହାର ଉପରେ ଲାଗିବ କଟକଣା।
ଏବେ ନିତ୍ୟ ବ୍ୟବହାର୍ଯ୍ୟ ହୋଇଯାଇଛି ପ୍ଲାଷ୍ଟିକ୍ ଏବଂ ପଲିଥିନ। ଚା' ଦୋକାନରୁ ସପିଂ ମଲ୍, ସବୁଠି ପଲିଥିନ୍ ଏବଂ ପ୍ଲାଷ୍ଟିକ୍ର ବ୍ୟବହାର। ଯଦି ଏସବୁ ବ୍ୟବହାର ଉପରେ ରୋକ୍ ଲଗାଯାଏ ତେବେ ବିକଳ୍ପ କଣ ହେବ, ଏବେ ବି ଦ୍ୱନ୍ଦ୍ୱ ରହିଛି। ଆଶା କରାଯାଉଛି ଲାଗୁ ହେବାକୁ ଥିବା ନିୟମରେ ଏସବୁ ଦ୍ୱନ୍ଦ୍ୱ ଦୂର ପାଇଁ ଗୁରୁତ୍ୱ ଦିଆଯିବ।
ତେବେ ନିୟମ ପ୍ରଣୟନ ପୂର୍ବରୁ ପ୍ଲାଷ୍ଟିକ୍ ବ୍ୟବହାରକାରୀଙ୍କ ସହ ଉତ୍ପାଦନକାରୀ, ବିତରଣକାରୀଙ୍କ ଉପରେ ମଧ୍ୟ ଫୋକସ ରହିବା ଉଚିତ୍ ବୋଲି ମତ ରଖିଛନ୍ତି ପରିବେଶବିତ୍।
ଅକ୍ଟୋବର ୨ରୁ ପର୍ଯ୍ୟାୟକ୍ରମେ ରାଜ୍ୟରେ ସମ୍ପୂର୍ଣ୍ଣ ନିଷିଦ୍ଧ କରାଯିବ ପ୍ଲାଷ୍ଟିକ୍ ଓ ପଲିଥିନ୍ ବ୍ୟବହାର। ପ୍ରଥମ ପର୍ଯ୍ୟାୟରେ କଟକ, ଭୁବନେଶ୍ୱର, ରାଉରକେଲା, ସମ୍ବଲପୁର ଓ ବ୍ରହ୍ମପୁର ମହାନଗର ନିଗମ ଏବଂ ପୁରୀ ପୌରପାଳିକାରେ ଏହି କଟକଣା ଲାଗୁ ହେବ। ଏଥିପାଇଁ ସେପ୍ଟେମ୍ବର ୧୫ ସୁଦ୍ଧା ଷ୍ଟକ୍ ସାରିବାକୁ ନିର୍ଦ୍ଦେଶ ଦିଆଯାଇଛି।
